གསོ་བྱ་ལུས་དྲང་པོར་གནམ་ལོའི་ཕྱོགས་གཙང་ལ་ཁ་ཕྱོགས་ཏེ་སྟེགས་བུའི་ཐོག་བཞག་ཐོག་ཐིག་སྐུད་གཉིས་ཁྱེར་ཏེ་སྨིན་དཀྱིལ་ནས་ལྟག་ཁུང་བར་ཐིག་གཅིག་དང་རྣ་བ་གཡས་ཀྱི་བུ་ག་ནས་གཡོན་གྱི་བུ་གར་ཐིག་རེ་འཐེན་ནས་སྤྱི་གཙུག་གི་རྒྱ་གྲམ་འཁེལ་ས་དེར་ཀོང་ཀྱོང་དང་གནོན་ཟུག་ཡོད་མེད་ལེགས་པར་བརྟག་དགོས།གསོ་བྱ་ཁག་གཅིག་ལ་སྐྱེ་ཁམས་དབང་གིས་སྤྱི་བོའི་འདུས་སྲུབས་ཐིག་སྐུད་ཀྱི་རྒྱ་གྲམ་འཁེལ་ས་དེར་གཏན་འཁེལ་མེད་པས་ཀོང་ཀྱོང་དང་གནོན་ཟུག་ཡོད་པ་ཁོ་ནར་བརྒྱབ་ན་ཕན་ཆེ་བར་མངོན་གྱིན་ཡོད།སྤྱི་གཙུག་དང་གསེར་ཁབ་ཀྱི་རྩེ་མོ་སོགས་ལ་གཙང་སེལ་ལེགས་པར་བྱས་རྗེས།སྨན་པས་ནད་ཚབས་ལྕི་ཡང་དང་ན་ཚོད་རྒན་གཞོན་སོགས་ལ་འཚམ་པའི་སྤྲ་ལྡན་གསེར་ཁབ་དེ་གསང་དམིགས་སུ་སོར་ཕྱེད་ཙམ་བརྟན་པོར་བཙུགས་ཏེ།སྤྲ་བའི་ངོས་ཀྱི་ཤོག་བུ་མར་བཀོག་ནས་མེ་སྟག་སྐྲ་གསེབ་ཏུ་མི་ལྷུང་བར་ཕྱིར་སྐྲ་སྟེང་དུ་བཀབ།དེ་ནས་སྤྲ་བར་མེ་སྦར་ཏེ་མེ་བཙའ་སྤྱི་ལྟར་སྐྱབས་འགྲོ་བྱ་བ་དང་།ཕུ་ཆུང་ངུ་བཏབ་སྟེ་རིམ་བཞིན་སྤྲ་བ་འཚིག་ཚར་བར་བྱ་དགོས།འཚིག་ཚར་རྗེས་གསེར་ཁབ་མྱུར་དུ་མི་འདོན་པར་རང་བཞིན་གྱིས་གྲང་རྗེས་དལ་བུས་ཚུར་ལེན་པའོ།།